b'\n_START_ARTICLE_\nNem\xc5\xa1ki ov\xc4\x8dar\n_START_SECTION_\nSplo\xc5\xa1ni videz\n_START_PARAGRAPH_\nGre za zna\xc4\x8dilno lupoidno pasmo s spotegnjenim, mo\xc4\x8dnim in dokaj mi\xc5\xa1i\xc4\x8dastim telesom. Po kinolo\xc5\xa1kih standardih se mora \xc2\xbbprilegati v pravokotnik\xc2\xab, dol\xc5\xbeina telesa mora torej presegati ple\xc4\x8dno vi\xc5\xa1ino. Glava je precej ozka, med uhljema dokaj \xc5\xa1iroka, z ne preve\xc4\x8d izrazitim stopom in podolgovatim gobcem, ki se postopoma o\xc5\xbei, ter ravnim nosnim grebenom in \xc4\x8drnim smr\xc4\x8dkom; zobovje ima \xc5\xa1karjast ugriz, Srednje velike mandljaste o\xc4\x8di so v glavnem temno kostanjeve. Visoko nastavljeni srednje veliki uhlji so pokon\xc4\x8dni in na nastavku \xc5\xa1iroki. Trda, ravna in kompaktna srednje dolga krovna dlaka pokriva gosto podlanko. Ko\xc5\xbeuh je lahko \xc4\x8drn s svetlo kostanjevimi, bledo rde\xc4\x8dimi ali sivimi lisami, standard dopu\xc5\xa1\xc4\x8da poleg trde in ostre dlake tudi redkej\xc5\xa1e primerke z dolgo in gosto ali tanj\xc5\xa1o dlako. Hrbet je raven, trebuh pa zmerno pritegnjen. Srednje dolg, nizko nasajen rep je pora\xc5\xa1\xc4\x8den z bujno dlako; med mirovanjem je pove\xc5\xa1en, sicer pa rahlo dvignjen.\n_START_SECTION_\nZgodovina\n_START_PARAGRAPH_\nV Nem\xc4\x8diji so nem\xc5\xa1kega ov\xc4\x8darja poznali \xc5\xbee v 17. stoletju, sistemati\xc4\x8dno pa so ga za\xc4\x8deli vzrejati \xc5\xa1ele po letu 1880. Leta 1899 so dolo\xc4\x8dili standard pasme, ki v skoraj nespremenjeni obliki velja \xc5\xa1e danes. Nem\xc5\xa1ki ov\xc4\x8dar je bil sprva kme\xc4\x8dki pes in so ga uporabljali za varovanje in zganjane \xc5\xbeivine ter za obrambo posesti. Ko so psi te pasme zlasti med prvo svetovno vojno dokazali svojo vsestransko uporabnost, so jih po vsej Evropi za\xc4\x8deli uporabljati kot policijske pse in kot pse za re\xc5\xa1evanje. Naglo so se raz\xc5\xa1irili tudi v druge dele sveta in danes jih je pribli\xc5\xbeno poldrugi milijon. Ena glavnih prednosti nem\xc5\xa1kih ov\xc4\x8darjev je poleg telesne mo\xc4\x8di tudi izjemna dojemljivost za \xc5\xa1olanje. K njihovi priljubljenosti so veliko prispevale tudi vloge v zelo gledanih televizijskih serijah, kakr\xc5\xa1na je na primer Komisar Rex.\n_START_SECTION_\nZna\xc4\x8daj\n_START_PARAGRAPH_\nNem\xc5\xa1ki ov\xc4\x8dar je zelo inteligenten pes, ki se ob pravi selekciji in vzreji razvije v uravnove\xc5\xa1enega in zanesljivega prijatelja. \xc4\x8ce ga dovolj zgodaj primerno izurimo, je zvest, poslu\xc5\xa1en in pogumen \xc2\xbbdru\xc5\xbeinski \xc4\x8dlan\xc2\xab. Je zelo \xc4\x8duje\xc4\x8d in prizadeven ter mu le redko kdaj kaj uide. Du\xc5\xa1evno in telesno je zelo dejaven ter potrebuje veliko gibanja in pozornosti svojega gospodarja, ki je ne \xc5\xbeeli deliti z nikomer. Zato lahko postane dokaj ljubosumen, \xc4\x8de pride v dru\xc5\xbeino nov \xc4\x8dlan - ma\xc4\x8dka, drug pes ali otrok.\n_START_SECTION_\nNega\n_START_PARAGRAPH_\nSrednje dolgo dlako moramo redno krta\xc4\x8diti, vsaka dva meseca psa tudi skopamo, zlasti \xc4\x8de \xc5\xbeivi v stanovanju.'